Un biel lavôr di Gianni Colledani pal Comun di Clausêt
“Il timp dal fen e da la vacje. Cuant che i animâi si clamavin par non” al è l’ultin libri di Gianni Colledani, editât dal Comun di Clausêt, ma al è ancje un viaç. Un viaç intun altri timp e intun altri mont, là che dutis lis vacjis a jerin stimadis pardabon cuasi come membris de famee e la int si sigurave, se e rivave, che lis bestiis a fossin curadis e cressudis tant che i fruts di cjase. Di chestis creaturis a cuatri çatis al dipendeve di fat il sostentament di chês di dôs: cjar, lat, formadi, spongje a jerin il risultât di un lavôr lunc dulà che i animâi a vignivin puartâts a passon par itineraris luncs, il fen al costave fadie ma al jere timp ben spindût. Dut ce che a produsevin, ancje la buiace, al deventave un imprest fondamentâl par judâ la nestre int a frontâ il mistîr, no masse facil, di sorevivi.
◆ La fuarce di chest libri e je chê di meti su la cjarte e no fâ dismenteâ no tant i nons des bestiis che a àn fat la fuarce di cetante int des valadis dulintor, ma soredut dut il lessic specific che l’autôr al à tirât dongje intun glossariut specific, une “grampe di peravoles”, al dîs Colledani, memoreant la ete dulà che i Asìns a jerin tant nomenâts pe lôr produzion di formadi salât di rivâ a vendilu fintremai a Triest e a Vignesie. In cheste ultime citât, la buteghe di formadi plui preseade e jere chê di Nane Casolin, nassût propit a Clausêt (si clamave Giovanni Battista Colledani), partît puar viers la lagune e muart culì, siôr di fâ pôre, tal 1741.
◆ La fuarce di chest libri e je propit tes peraulis che la selezion atente dal autôr e salve, e no lasse che a passin “la ultime frontiere de memorie”. Tiermins che a spieghin l’at dal molzi e lis sôs fasis diferentis, i imprescj che a vignivin doprâts par tignî a ments e par clamâ dongje lis diviersis varietâts di vacjis e pioris, e ancje inte produzion di lat, spongje, scuete e formadi. Si scuvierzin tantis peraulis che a zontin la lenghe dai arlevadôrs e fedârs di chenti al todesc: par esempli la “cruchigne” che e covente a tignî in man il falcet, la “raine” che si dopre come scudiele, il “celâr” par tignî sierâts i prodots, che ancje se al derive dal latin, chenti al è rivât dal todesc “keller”; e po il “frustin”, che nol covente a bati, ma e jere la mirinde, derivade di “frühstück”;
o il “massanc” e il “racli” che chei sì a coventavin a bati, tant che magari, prin di lâ tal “loder”,
une bancjute cuvierte di fen,
a polsâ par cualchi ore.
◆ Si scuvierzin ancje rimedis come il “larian”, la pês dai arbui di laris che messedade cu la sonze e coventave a onzi cui che al cjapave pachis o stuartis: “il Voltaren dai puars”, lu clame Colledani.
E cuissà se al podarès jessi bevût ancje vuê il “camon”, lat bulît messedât cul vin? Tocjarès cerçâlu ma salacor cence chest lavôr di ricercje preseabil e complet a nissun i vignarès tal cjâf che i nestris vons a bevevin,
oms e feminis chest “cocktail”
par fâ passâ la sêt intant che a levin a fâ fen.
◆ Il volum di 156 pagjinis al è une vore biel ancje pe ricercje su la ativitât di arlevament e casearie di Sandro Menegon e pes testemoneancis, cjapadis sù di Giuliana Fratta, de int dal lûc che e conte lis storiis di cuant che si leve in malghe. La linie dal timp si ferme, al conte Giuliano Cescutti, “cuant che il ledan al à tacât a puçâ”: in chê volte i animâi no son plui stâts “di famee”, ma pai furlans a son deventâts “forescj”. Cuissà se e vignarà une dì che o tornarìn a clamâju par non. Ducj. ❚
Cuant che lis vacjis si clamavin par nonWalter Tomada
Un biel lavôr di Gianni Colledani pal Comun di Clausêt
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn